Document ID: /roh_data/filtered/fineweb-2-filterrobots_roh.jsonl.gz/7090

Suenter il cult divin ha lieu il punct culminant da la festa da la racolta, il cortegi tras Valchava. Vatgas, chauras, asens e chavals fan part, ma era tractors vegls decorads cun bellas flurs. Intgins dad els tiran chars da fain, era quels decorads cun flurs, ma era cun fritgs e verdura, damai cun la racolta da questa stad.
Suenter il cortegi sa preschentan ils purs indigens, ma era vendiders d'ordaifer al martgà. Els vendan quai ch'els han producì e racoltà durant la stad.
Racolta fitg differenta
Sch'ins dumonda ils purs da la Val Müstair davart lur racolta survegn ins tut las respostas pussaivlas. Ina racolta fitg buna han ils ins gì, ina mediocra ils auters. L'aura, quella haja procurà per exempel per pli pauc mel e per part per pli pauc fain. Da l'autra vart però per ina fitg buna stagiun d'alp, ch'ha bain cumenzà pli tard ma era durà pli ditg. Ed en iert, din las puras, saja quai uschè u uschia mintg'onn ina surpraisa tge che creschia bain e tge main.
10 onns fusiun Val Müstair
La festa ha era festegià il giubileum da 10 onns dapi la fusiun da las vischnancas en Val Müstair. La suprastanza ha tratg in char durant il cortegi, i ha dà in act festiv cun il president da la regenza grischuna, Jon Domenic Parolini, ed ina concurrenza da segar tranter las fracziuns da la Val Müstair.
RR actualitad 06:00